Ga̱a ne̱ caꞌanj nij soꞌ nda̱a níchrej tuꞌva na laguaná yoꞌ,
nda̱a rej ya̱nj nij síí “gadareno” a.
Dan me se nanij Jesús ga̱ nij síí tucuꞌyón snana̱ soꞌ rque rihoo,
ne̱ nu̱ꞌ curiha̱nj ꞌo̱ snóꞌo nu̱u̱ nana̱ chre̱e nimán rque yuꞌuj yuvej rej achinꞌ nii xnangá ta̱j rej yoꞌ,
ne̱ cuchiꞌ soꞌ rihaan Jesús a.
Cuꞌyón soꞌ cayáán soꞌ rque yuꞌuj yuvej yoꞌ,
ne̱ ne caꞌve̱e nu̱míj nij yuvii̱ ma̱n rej yoꞌ man soꞌ,
ne̱ a̱ agaꞌ ne̱ꞌ ne caꞌve̱e nu̱míj nij soꞌ man soꞌ maꞌ.
ꞌO̱ se a̱j guun queꞌe̱e̱ ndoꞌo numíj nij yuvii̱ neꞌ do̱ꞌ,
agaꞌ ne̱ꞌ do̱ꞌ,
man soꞌ,
tza̱j ne̱ cuxraꞌ soꞌ agaꞌ ne̱ꞌ,
ne̱ caꞌneꞌ soꞌ neꞌ do̱ꞌ,
ne̱ a̱ ꞌó yuvii̱ taj quisíj naquiꞌyaj cama̱nj man soꞌ a.
Ne̱ niga̱nj me se nuvi̱i niga̱nꞌ cayáán soꞌ rque nij yuꞌuj yuvej do̱ꞌ,
va̱j soꞌ tacaan do̱ꞌ,
ne̱ caguáj ndoꞌo soꞌ,
ne̱ nica̱j soꞌ yahij siha̱a̱ caꞌneꞌ ndoꞌo soꞌ nee̱ man maꞌa̱n soꞌ uún a.
Dan me se ga̱a queneꞌen soꞌ man Jesús se vaa ga̱nꞌ va̱j Jesús,
ne̱ cunánj soꞌ nda̱a rej va̱j Jesús,
ne̱ quinij ru̱j soꞌ tacóó Jesús,
ne̱ nucua̱j ndoꞌo caguáj soꞌ rihaan Jesús,
ne̱ cataj soꞌ a:
―A̱j neꞌén ꞌu̱nj se vaa Taꞌni̱j Yaꞌanj Si̱j Uun Chij Doj mé so̱ꞌ,
Jesús.
Me cheꞌé ꞌnáꞌ so̱ꞌ rej né ꞌu̱nj ga̱.
Rqueé ꞌu̱nj man so̱ꞌ niꞌya̱j Yaꞌanj se vaa se̱ quiꞌyáá so̱ꞌ sayuun manj maꞌ ―taj síí nu̱u̱ nana̱ chre̱e nimán a.
Da̱nj caꞌmii soꞌ cheꞌé se a̱j cataj Jesús rihaan soꞌ a:
―Rihaan so̱ꞌ na̱na̱ chre̱e nu̱u̱ nimán síí nihánj aꞌnéꞌ ꞌu̱nj suun se vaa cu̱riha̱nj so̱ꞌ nimán síí nihánj á ―taj Jesús a.
Ga̱a ne̱ xnáꞌanj Jesús man nana̱ chre̱e a:
―Da̱j cuꞌna̱j so̱ꞌ ga̱ ―taj Jesús a.
Ga̱a ne̱ cataj nana̱ chre̱e rihaan Jesús a:
―Xꞌneꞌ noco̱o cuꞌna̱j núj,
cheꞌé se queꞌe̱e̱ ndoꞌo núj á ―taj nana̱ chre̱e a.
Ne̱ rquee̱ nij nana̱ chre̱e yoꞌ rihaan Jesús se vaa a̱ doj se̱ caꞌnéé Jesús man nij nana̱ chre̱e nda̱a ꞌó rej yaníj maꞌ.
Dan me se rej tacaan rej nicu̱nꞌ nij soꞌ me se chéé ꞌo̱ xꞌneꞌ noco̱o xcáá,
chá nij xoꞌ coj,
ga̱a ne̱ rquee̱ nij nana̱ chre̱e man Jesús,
cataj nij soꞌ a:
―Caꞌne̱j so̱ꞌ man núj catu̱u̱ núj nimán nij xcáá á ―taj nij nana̱ chre̱e a.
Ga̱a ne̱ caꞌvej rá Jesús quiꞌya̱j nij soꞌ da̱nj,
ga̱a ne̱ curiha̱nj nij soꞌ nimán snóꞌo yoꞌ ne̱ catúj nij soꞌ nimán nij xcáá a.
Ne̱ ruva̱a̱ uxrá tacaan nicu̱nꞌ tuꞌva na laguaná rej va̱j nij xcáá yoꞌ,
ne̱ ga̱a catúj nij nana̱ chre̱e yoꞌ nimán nij xcáá yoꞌ,
ga̱a ne̱ cunánj ndoꞌo nij xoꞌ,
ne̱ quinij nij xoꞌ rque na,
ne̱ canó xráá nij xoꞌ na̱nj ado̱nj.
Ne̱ vi̱j míj xcáá caviꞌ ta̱ꞌ asuun a.
Ne̱ nij síí tumé nij xcáá roꞌ,
cunánj nij soꞌ nataꞌ nij soꞌ rihaan nij yuvii̱ ma̱n chumanꞌ do̱ꞌ,
rihaan nij yuvii̱ ma̱n tacaan do̱ꞌ a.
Dan me se caꞌnaꞌ ni̱ꞌyaj nij yuvii̱ se vaa guun,
ne̱ caꞌnaꞌ nij soꞌ rihaan Jesús,
ne̱ queneꞌen nij soꞌ man síí curiha̱nj nana̱ chre̱e nimán a.
A̱j nanuû soꞌ saga̱nꞌ soꞌ,
ne̱ dínj ne soꞌ rihaan Jesús a.
Ne̱ a̱j tiꞌinj se snúú soꞌ,
ne̱ nuu sa̱ꞌ soꞌ a.
Ga̱a ne̱ cuchuꞌviꞌ ndoꞌo nij yuvii̱ a.
Ga̱a ne̱ nataꞌ nij síí queneꞌen yoꞌ rihaan ꞌó nij yuvii̱ da̱j quiꞌyaj Jesús cheꞌé síí cunuû nana̱ chre̱e nimán do̱ꞌ,
da̱j quiranꞌ nij xcáá do̱ꞌ,
ga̱a ne̱ guun cheꞌe̱ nij yuvii̱ rquee̱ nij yuvii̱ man Jesús se vaa cu̱riha̱nj soꞌ rej ya̱nj nij soꞌ caꞌa̱nj soꞌ rej yaníj a.
Cheꞌé dan cavii Jesús rque rihoo chéé rihaan na,
ga̱a ne̱ rquee̱ síí curiha̱nj nana̱ chre̱e nimán man Jesús se vaa caꞌve̱j rá Jesús caꞌa̱nj soꞌ ga̱ Jesús a.
Tza̱j ne̱ ne caꞌve̱j rá Jesús caꞌa̱nj soꞌ ga̱ Jesús maꞌ.
Tana̱nj cataj Jesús rihaan soꞌ a:
―Cavi̱i̱ so̱ꞌ nánꞌ so̱ꞌ veꞌ tucuá so̱ꞌ rej ya̱nj nij tuvíꞌ so̱ꞌ,
ne̱ cata̱j xnaꞌanj so̱ꞌ rihaan nij soꞌ nu̱ꞌ rasu̱u̱n noco̱o quiꞌyaj Yaꞌanj Si̱j ꞌNi̱j Raꞌa man níꞌ cheꞌé so̱ꞌ,
ne̱ da̱j vaa cunuu ꞌe̱e̱ rá Yaꞌanj niꞌya̱j Yaꞌanj mán so̱ꞌ á ―taj Jesús a.
Ga̱a ne̱ caꞌanj síí curiha̱nj nana̱ chre̱e nimán,
ne̱ guun cheꞌe̱ soꞌ caꞌmii natáj soꞌ rihaan nij yuvii̱ ma̱n rej cuꞌna̱j Chi̱ꞌ Chumanꞌ,
ne̱ cataj xnaꞌanj soꞌ nu̱ꞌ rasu̱u̱n noco̱o quiꞌyaj Jesús cheꞌé soꞌ a.
Ne̱ caꞌanj ndoꞌo rá cunuda̱nj nij yuvii̱ cuno snana̱ soꞌ a.